Roekeloos.co.za: Boeke: Allan Boesak: Die Vlug van Gods verbeelding
Die God van die Bybel is die God wat die miskendes en ontneemdes, die randfigure wat deur ander geïgnoreer word, raaksien en liefhet.
Dit is dié oortuiging wat die fondament en vesel van Die vlug van Gods verbeelding vorm. Hierdie waarheid word op boeiende wyse geïllustreer aan die hand van bekende en half vergete Bybelverhale oor mense, meestal vroue, wat aan die voetekant van die geskiedenis lewe in die skadu van maghebbers. Aan die beurt kom Hagar en Ismael, Tamar, dogter van Dawid, en Rispa, die vrou van Saul. Uit die Nuwe Testament ontmoet ons die Kananese vrou, die Samaritaanse vrou en Lasarus, Maria en Martha.
Die vlug van Gods verbeelding is 'n boek wat prikkel, telkens nuwe perspektiewe belig, tot nadenke stem en die leser uitnooi om opnuut die verrassende aspekte van die Bybel te ontdek en oor die plek en rol van vroue te besin.
Dr. Allan Boesak, voormalige president van die World Alliance of Reformed Churches, stigter van die United Democratic Front, eerste leier van die ANC in die Wes-Kaap en leier van verskeie anti-apartheidsbewegings tydens die tagtigerjare is reeds met verskeie internasionale toekennings, waaronder die Robert Kennedy Human Rights Award en die International Black Image Award, asook twaalf eredoktorsgrade, vereer en dien tans as 'n konsultant vir die Institute for Theology and Public Life in Kaapstad en leraar by VGK Piketberg.